Урысейм щынэхъыфIхэм хабжэ
КъБР-м Узыншагъэр хъумэнымрэ курортхэмкIэ и министерствэм аллергологиемкIэ и IэнатIэр къызэрызэрагъэпэщрэ илъэс 40 зэрырикъум и щIыхькIэ жэпуэгъуэм и 11-м Налшык къалэм щекIуэкIа юбилей конференцым республикэм узыншагъэр хъумэнымкIэ и IуэхущIапIэ псоми я IэщIагъэлIхэр, апхуэдэу Кавказ Ищхъэрэ федеральнэ округым и щIыналъэ псоми я лIыкIуэхэр кърихьэлIащ.
Къызэхуэсахэм хъуэхъу псалъэхэмкIэ захуигъэзащ КъБР-м и Правительствэм и УнафэщIым и къуэдзэ Къуэдзокъуэ Мухьэмэд. «ЗэрыгурыIуэгъуэщи, илъэс плIыщIыр пIалъэ цIыкIукъым икIи абы уриплъэжмэ наIуэ къыпщохъу къыщедгъэжьамрэ тхузэфIэкIахэмрэ. 70 гъэхэм республикэм аллергологиемкIэ зы кабинет закъуэ щыIэу щытауэ аращ. Иджы АллергологиемкIэ Къэбэрдей-Балъкъэр центрыр Кавказ Ищхъэрэм щынэхъ ин дыдэщ икIи абы щагъэхъуж Урысейм и щIыналъэ зэмылIэужьыгъуэхэм къикI сымаджэхэр», — жиIащ абы.
КъБР-м узыншагъэр хъумэнымрэ курортхэмкIэ и министр Шэт Ирмэ къыхигъэщхьэхукIащ центрыр къызэгъэпэщынымкIэ, абы зегъэужьынымкIэ фIыщIэ нэхъыщхьэр министерствэм штатым хэмыт и аллерголог нэхъыщхьэ, центрым и дохутыр нэхъыщхьэ профессор Хутуевэ Светланэ зэрыбгъэдэлъыр. Абы центрыр къызэрызэригъэпэщам къыщымынэу, мы IэщIагъэм хуэIэкIуэлъакIуэ лэжьакIуэхэри игъэсащ. Иджы центрым зэфIегъэкI узыфэр зэхэгъэкIыным щегъэжьауэ ар гъэхъужыным нэсыху пыщIа лэжьыгъэ псори. Узыншагъэр хъумэным и IэнатIэр къагъэщIэрэщIэжынымкIэ республикэм щызэфIагъэкIахэр мы IэнатIэми къэсащ, ар щылажьэ унэр тэмэму зэрагъэпэщыжащ, иджырей Iэмэпсымэхэр къащэхуащ. Центрым и лэжьакIуэхэм езыхэм ирагъэкIуэкIа лэжьыгъэхэмрэ къэхутэныгъэхэмрэ япкъ иткIэ, монографиеу 8, щIэныгъэ тхыгъэу 100-м щIигъу къыдагъэкIащ.
Хутуевэ Светланэ ищIа докладым къыщыхигъэщхьэхукIащ мы IэнатIэр иджыпсту цIыхухэр нэхъ зыхуэныкъуэхэм ящыщу зэрыщытыр. «Аллергием и теплъэ зэмылIэужьыгъуэхэр яIэщ сабийуэ плIы къэс етхуанэм, апхуэдэу балигъхэм ящыщу проценти 10 — 30-м. Ди центрыр зытелажьэр апхуэдэ сымаджэхэм ядэIэпыкъунырщ икIи дэ ди мурадщ ди зэфIэкIым зэпымыууэ хэдгъэхъуэну, — жиIащ абы.
Ди IэщIагъэлIхэм гуапэу къехъуэхъуащ республикэм и медицинэ IуэхущIапIэхэм я унафэщIхэр, хьэщIэхэр. Конференцым хиубыдэу лекцэхэм къеджащ Федеральнэ медицинэ-биологие агентствэм ИммунологиемкIэ и институтым и клиникэм и дохутыр нэхъыщхьэ профессор Ильина Наталье, а институтым фтизиопульмонологиемкIэ и кафедрэм и унафэщI, медицинэ щIэныгъэхэм я доктор Визель Александр, нэгъуэщIхэри.
Щомахуэ Лилэ.
